РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 број 06-2/459-15

9. новембар 2015. године

Б е о г р а д

ЗАПИСНИК

72. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 9. НОВЕМБРА 2015. ГОДИНЕ

Седница је почела у 11,00 часова.

Седницом је председавао Верољуб Арсић, председник Одбора.

Седници су присуствовали чланови Одбора: Милош Тошанић, Горан Ковачевић, Драгољуб Зиндовић, Оливера Пешић, Сузана Шарац, Иван Јовановић, Момо Чолаковић и проф. др Милорад Мијатовић.

Седници је присуствовао и Зоран Бојанић, заменик Николе Јоловића.

Седници нису присуствовали Радмило Костић, Душица Николић, Дејан Раденковић, Војислав Вујић, Ђорђе Стојшић, Золтан Пек и Жика Гојковић, нити њихови заменици.

На позив председника Одбора, седници су присуствовали представници Министарства финансија: Мирјана Ћојбашић, помоћник министра и Славица Манојловић, виши саветник.

На предлог председника, Одбор је једногласно утврдио следећи

Д н е в н и р е д:

- усвајање записника 67, 68, 69. и 70. седнице Одбора -

1. Разматрање Предлога закона о допуни Закона о буџету Републике Србије за 2015. годину, који је поднела Влада (број 400-2882/15 од 05. новембра 2015. године) у начелу;

2. Разматрање захтева Светлане Ражић, запослене у Управи за јавне набавке за давање претходне писане сагласности за обављање додатно плаћене активности (број 120-2804/15 од 30. октобра 2015. године);

3. Разматрање захтева Данијеле Бокан, запослене у Управи за јавне набавке за давање претходне писане сагласности за обављање додатно плаћене активности (број:120-2827/15 од 02. новембра 2015. године);

4. Разматрање захтева Далиборке Срећков, запослене у Управи за јавне набавке за давање претходне писане сагласности за обављање додатно плаћене активности (број 120-2828/15 од 02. новембра 2015. године);

5. Разматрање захтева Оливере Рајковић, запослене у Управи за јавне набавке за давање претходне писане сагласности за обављање додатно плаћене активности (број 120-2829/15 од 02. новембра 2015. године).

Пре преласка на рад по утврђеном дневном реду, Одбор је једногласно, без примедаба, усвојио записнике 67, 68, 69. и 70. седнице Одбора.

**Прва тачка дневног реда:** Разматрање Предлога закона о допуни Закона о буџету Републике Србије за 2015. годину, који је поднела Влада (број 400-2882/15 од 05. новембра 2015. године) у начелу

Представници Министарства финансија представили су члановима и заменицима чланова Одбора Предлог закона о допуни Закона о буџету Републике Србије за 2015. годину и образложили разлоге за његово доношење. Предложеним законом у члану 17. основног Закона, додаје став 3. који даје могућност да се на основу одлуке Владе запосленима у установама основног и средњег образовања, као и установама ученичког стандарда, исплати једнократна помоћ у износу од 6.000,00 динара, са припадајућим порезом и доприносима.

У дискусији по овој тачки дневног реда учествовали су: Иван Јовановић, Горан Ковачевић, Драгољуб Зиндовић, Момо Чолаковић и проф. др Молорад Мијатовић.

На предлог председника, Одбор је већином гласова (9 за, нико против, нико уздржан, 1 није гласао), одлучио да предложи Народној скупштини да прихвати Предлог закона о допуни Закона о буџету Републике Србије за 2015. годину, који је поднела Влада, у начелу.

\* \* \*

На основу члана 156. став 3. Пословника Народне скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о допуни Закона о буџету Републике Србије за 2015. годину, који је поднела Влада.

За известиоца Одбора на седници Народне скупштине одређен је председник Одбора Верољуб Арсић.

\* \* \*

Пре преласка на другу тачку дневног реда, Одбор је, на предлог председника Одбора, већином гласова (9 за, 1 против, нико уздржан) одлучио да се о тачкама два до пет дневног реда обједини расправа, као и да се Одбор једним гласањем изјасни о поднетим захтевима.

\* \* \*

**Друга - пета тачка дневног реда:** Разматрање захтева Светлане Ражић, запослене у Управи за јавне набавке за давање претходне писане сагласности за обављање додатно плаћене активности; Разматрање захтева Данијеле Бокан, запослене у Управи за јавне набавке за давање претходне писане сагласности за обављање додатно плаћене активности; Разматрање захтева Далиборке Срећков, запослене у Управи за јавне набавке за давање претходне писане сагласности за обављање додатно плаћене активности; и Разматрање захтева Оливере Рајковић, запослене у Управи за јавне набавке за давање претходне писане сагласности за обављање додатно плаћене активности

Председник Одбора је обавестио присутне чланове и заменике чланова Одбора да су се Одбору са захтевом за добијање претходне писане сагласности за обављање додатно плаћене активности обратиле Светлана Ражић, Данијела Бојовић, Далиборка Срећков и Оливера Јанковић, запослене у Управи за јавне набавке и укратко их упознао са садржајем њихових захтева.

Поводом ове тачке дневног реда дискусије није било.

Одбор је, затим, једним гласањем одлучио по другој до пете тачке дневног реда.

На предлог председника, Одбор је већином гласова (9 за, 1 против, нико уздржан) одлучио да дâ сагласност Светлани Ражић, Данијели Бојовић, Далиборки Срећков и Оливери Јанковић, запосленима у Управи за јавне набавке, за обављање додатно плаћене активности.

\* \* \*

Председник Одбора је обавестио чланове и заменике чланова Одбора да је, у складу са тачком 6. Упутства о поступку давања претходне писане сагласности запосленима у Управи за јавне набавке за обављење додатне плаћене активности, у петак, 6. новембра, позитивно одлучио о захтевима Светлане Ражић и Данијеле Бокан, запослених у Управи за јавне набавке, имајући у виду кратке рокове за поступање Одбора по тим захтевима.

\* \* \*

Председник Одбора је позвао присутне чланове и заменике чланова Одбора да присуствују састанку са представницима Државне ревизорске институције на тему стратешког планирања Институције од 2015. до 2020. године, који ће бити одржан након закључења ове седнице.

\* \* \*

Седница је завршена у 10,35 часова.

Седница је тонски снимана.

СЕКРЕТАР ПРЕДСЕДНИК

Александра Шашо Верољуб Арсић,с.р.